Samarqand aeroporti yaqinidan XVII asrga oid qabr toshlari topildi

Ijtimoy tarmoqlarda Samarqand aeroporti yaqinida “snos”ga tushgan hududda olib borilayotgan qazish ishlari paytida tuproq ostidan qadimiy qabr toshlari topilgani haqida xabar tarqalgan.
Madaniy meros agentligi mazkur xabarga munosabat bildirdi. Keltirilishicha, Samarqand viloyati madaniy meros boshqarmasi mutaxassislari joyga borib vaziyatni o`rganishgan.
"Samarqand xalqaro aeroporti MChJ hodimlari ma`lumoti asosida aeroport hududini rekonstruksiya qilish jarayonida oldingi dala hovlilar o`rnida aniqlangan qabr toshlar Samarqand arxeologiya instituti va SamDU Tarix fakulteti hodimlari tomonidan borib o`rganildi. O`rganish jarayonida o`lchami 154x50x34 sm.li sandiq shaklidagi qabrtosh oq marmardan ishlangani va toshning usti va yon tomonlarida “Baqara” surasining 254, 256-oyatlari tushirilgani ma`lum bo`ldi. Qabrtoshning ayrim qismlari yaxshi saqlamaganligi shaxsning dafn etilgan vaqti va to`liq ism-sharifi haqida ma`lumot olish jarayonini murakkablashtirmoqda.
Dastlabki ko`zdan kechirish natijasida unda “Oqila bibi” degan yozuv yozilganligi aniqlandi. Ikkinchi qabrtosh ham sandiq shaklida bo`lib, qora marmar toshdan ishlangan, unda hijriy 1049 (1659) yil sanasi bitilgan, o`lchami 116x37x25 sm. Qabrtosh sohibining ismi yozilgan tomoniga shikast etganligi sabali hozircha bu borada ma`lumot mavjud emas. Ayni vaqtda tadqiqot ishlari davom etmoqda. Qabrtoshlar Samarqand xalqaro aeroporti MCJ tomonidan Samarqand o`lkashunoslik muzeyiga olib kelindi, tadqiqot ishlari davom etmoqda. Madaniy meros agentligi tomonidan o`rganishlar yakuni bo`yicha batafsil ma`lumot berilishini ma`lum qilamiz", deyiladi agentlik xabarida.